Σαλάτα με γλυκοπατάτα, καπνιστή πάπια, λωτό και κάστανο
Μια ασυνήθιστη χειμωνιάτικη σαλάτα, πλουσιοπάροχη σε γεύσεις, υφές κι αρώματα, ιδανική για ένα «καλό» τραπέζι. Και τι δεν έχει: γλυκοπατάτες και καπνιστή πάπια, κάστανα και λωτούς.
800 γρ. γλυκοπατάτες (ζυγισμένες ακαθάριστες), καθαρισμένες και κομμένες σε κύβους 3 εκ., 250 γρ. κάστανα βρασμένα, καθαρισμένα και χοντροκομμένα, 3 ώριμοι λωτοί, καθαρισμένοι και κομμένοι σε λεπτές φέτες, το λευκό και τρυφερό πράσινο μέρος από 3 φρέσκα κρεμμυδάκια, ψιλοκομμένα, 150 γρ. καπνιστή πάπια, κομμένη σε μέτρια καρέ* εναλλακτικά, βάζουμε άλλο αλλαντικό της αρεσκείας μας, τα σπόρια από 1 μέτριο ρόδι, αλάτι, φρεσκοτριμμένο πιπέρι, 4 κουτ. σούπας ξίδι βαλσαμικό, 60 ml ελαιόλαδο , 3 - 4 σταγόνες λάδι τρούφας (αν έχουμε - ελαιόλαδο αρωματισμένο με λευκή ή μαύρη τρούφα)
Για τη σαλάτα με γλυκοπατάτα, καπνιστή πάπια, λωτό και κάστανο, σε μια κατσαρόλα ρίχνουμε τις πατάτες, καλύπτουμε με νερό, αλατίζουμε και βράζουμε για περίπου 15 λεπτά, μέχρι να μαλακώσουν. Στραγγίζουμε και αδειάζουμε σε πιατέλα.Προσθέτουμε το κρεμμύδι, τα κάστανα, τους λωτούς και το ρόδι, αλατοπιπερώνουμε και ανακατεύουμε απαλά. Σε ένα μπολ ανακατεύουμε όλα τα υλικά για τη βινεγκρέτ και περιχύνουμε ομοιόμορφα τη σαλάτα. Σκορπίζουμε παντού την καπνιστή πάπια και σερβίρουμε.
Κάστανα,Πάπια,Πατάτες,Χριστούγεννα